Urmareste Modifică dimensiunea fontului: Play

Bucureşti, 23 mai /Agerpres/ - Copreşedintele PNL Alina Gorghiu a declarat luni că alăturarea candidatului liberalilor la Primăria sectorului 4, Răzvan Sava, cu fostul edil Cristian Popescu-Piedone este una "nefericită", însă precizează că Sava nu va fi exclus din partid.



"Am avut o discuţie cu Sava, foarte directă şi foarte onestă. Nu are o colaborare politică aşa cum s-a spus în spaţiul public cu Piedone, în sensul în care nici nu susţine lista de consiliu a domnului Piedone, nu au o colaborare concretizată într-un document. (...) Mie mi se pare o alăturare nefericită, motiv pentru care cred că orice fel de discuţie ulterioară nu-şi mai are locul. Am avut chiar la sfârşitul aceste săptămâni un tete-a-tete cu domnul Sava şi i-am mai explicat o dată domnului Sava ce cred eu că ar trebui să facă un candidat al PNL şi vom vedea ce se întâmplă. Nu-l excludem. Nu se pune problema excluderii domnului Sava, nu se pune problema distanţării de candidatul Răzvan Sava, îl susţinem în continuare, dar credem noi că a respecta opinia conducerii partidului este esenţial şi pentru domnia sa", a spus Gorghiu, într-o conferinţă de presă.



Liderul PNL îi recomandă ferm lui Sava să nu se mai asocieze cu Piedone.



"La evenimente în parc cu copiii te mai şi vopseşti pe faţă, te mai şi prosteşti, te mai şi joci cu ei. (...) Nu faptul că s-au vopsit pe faţă la un eveniment dedicat copiilor este problema, ci cred că ideea de alăturare cu un om care încă nu şi-a rezolvat problemele, care, da, corect, nu are o condamnare, nu este arestat, dar care trebuie să-şi rezolve anumite probleme nu este una indicată, fericită, recomandată de conducerea PNL. (...) Pot să-i recomand ferm să nu se mai asocieze cu domnul Piedone", a afirmat Gorghiu.



La rândul său, purtătorul de cuvânt cuvânt al PNL, Ionuţ Stroe, a declarat că, în opinia sa, candidatul liberalilor la Primăria sectorului 4, Răzvan Sava, se situează în afara partidului dacă se mai asociază în campania electorală cu fostul edil Cristian Popescu-Piedone.



"Domnul Sava este candidatul PNL. Conducerea partidului i-a solicitat în dese rânduri să renunţe în a se mai asocia politic cu domnul Piedone. Aş face o apreciere personală. În condiţiile în care domnul Sava nu înţelege a opri acest mod de asociere cu domnul Piedone eu cred că se situează în afara partidului, pentru că eu cred că el, ca orice alt candidat care se consideră a fi liberal, ar trebui să aibă mari dificultăţi de ordin moral în a face acest gest sau în a permanentiza acest comportament de asociere cu domnul Piedone, cum la fel consider că nimeni nu ar putea nesocoti solicitările partidului în condiţiile în care ţi se spune acest lucru clar şi răspicat", a spus Stroe. AGERPRES/(A - autor: Florentina Peia, editor: Claudia Stănescu)